Դուբայ մոլ

Դուբայ մոլ, ամենախոշոր ժամանցային կենտրոնն աշխարհում, գտնվում է Դուբայի դաունթաունում։ Կենտրոնի ընդհանուր մակերեսը 1․2 միլիոն մ² է, առևտրային տարածքը՝ 350 244 մ²։ 2009 թվականին Դոհայի փողոցի կողմից կառուցվել է համալիրի երկհարկանի մուտք։
Երկու անգամ հետաձգվելուց հետո Դուբայ մոլը բացվել է 2008 թվականի նոյեմբերի 4-ին՝ մոտ 1000 մանրավաճառով, որը պատմության մեջ երկրորդ ամենամեծ մանրածախ առևտրի կենտրոնն էր «West Edmonton Mall»-ից հետո։ Այնուամենայնիվ, այն չունի ամենամեծ վարձակալվող տարածքը։ Այդ կատեգորիայում այն զիջում է 19 առևտրի կենտրոնի, ներառյալ՝ «New South China Mall», որը մեծությամբ երկրորդն է աշխարհում, «Golden Resources Mall», «SM City North Edsa» և «SM Mall of Asia»։


== Նկարագրություն ==

Մոլի պաշտոնական բացումը կայացել է 2008 թվականի նոյեմբերի 4-ին։ Դուբայ մոլը «Emaar Properties» խմբի ստորաբաժանում «Emaar Malls Group» ընկերության առաջատար նախագիծն է։ Այն զբաղվում է նաև առևտրի կենտրոններով։ Այստեղ մեկ հարկի տակ 1200 խանութ կա, ինչպես նաև համաշխարհային մակարդակի մշակութային և զվարճանքի օբյեկտներ։ Դուբայ մոլում գտնվող տեսարժան վայրերից և հաստատություններից են․

SEGA Republic - տարածաշրջանի առաջին թեմատիկ այգին, որի տարածքը մոտ 7600 մ² է։
Gold Souk - աշխարհի ամենամեծ «Ոսկյա շուկան»՝ 220 խանութով։
«Նորաձևության կղզի»՝ 44 000 մ² մակերեսով, հատկացված է համաշխարհային բրենդների 70 խանութի, այդ թվում՝ Versace, Burberry, Roberto Cavalli,  Galliano, Hermès, Givenchy, Missoni, Tom Ford և Ermenegildo Zegna։
Galeries Lafayette ընկերության՝ Մերձավոր Արևելքի առաջին հանրախանութը
KidZania մանկական ժամանցի և կրթական կենտրոն՝ 8000 մ² մակերեսով
Դուբայ մոլի ակվարիում՝ աշխարհի ամենամեծ ակվարիումներից մեկը
Կինոթատրոնների համալիր՝ 22 էկրանով
Օլիմպիական չափերի սահադաշտ
Շարժվող տանիքով ծածկված փողոց՝ «The Grove»Առևտրի կենտրոնն ունի փակ ավտոկայանատեղի՝ նախատեսված 14 000 մեքենայի համար։ Դուբայ մոլի հարևանությամբ գտնվում է «The Address» հինգաստղանի հյուրանոցը, որն ունի 250 սենյակ և 450 սպասարկվող բնակարան։ Դուբայ մոլը գտնվում է այսպես կոչված «աշխարհի ամենահեղինակավոր քառակուսի կիլոմետրի վրա»՝ Բուրջ Խալիֆայի դաունթաունում, որը կառուցված է աշխարհի ամենաբարձր շինության՝ Բուրջ Խալիֆայի շուրջը։ Օլիմպիական չափսերի սահադաշտը, որն օգտագործվում է ոչ միայն սիրողական նպատակներով, այլև տարբեր հանրային և մասնավոր միջոցառումների կազմակերպման համար, ունի փակ ծառուղի՝ շարժական տանիքով։
Դուբայ մոլի տանիքի տակ տեղակայված եզակի օբյեկտների թվում է աշխարհի ամենամեծ փակ ակվարիումը, որտեղ կարելի է տեսնել ավելի քան 33 000 ձուկ և ծովային կենդանիներ, այդ թվում՝ շնաձկներ և կատվաձկներ։ Ակվարիումի միջով, որը պարունակում է 10 միլիոն լիտր ջուր, անցնում է ապակյա ծածկով թունել, որպեսզի այցելուները կարողանան մոտ հեռավորությունից դիտել իրենց վերևում լողացող ակվարիումի բնակիչներին։ Ակվարիումի վերևում գտնվում է «Discovery Center»-ը, որտեղ կարելի է ավելին իմանալ ծովերի և օվկիանոսների կյանքի մասին։


== Միջադեպեր ==
2010 թվականի փետրվարի 25-ին ակվարիումից (որը պարունակում է շնաձկներ) արտահոսք է տեղի ունեցել, ինչի պատճառով շատ խանութներ ժամանակավորապես փակվել են և գնորդներին ստիպել անմիջապես հեռանալ առևտրի կենտրոնից։ Հաջորդ օրն այն վերաբացվել է։
2015 թվականի մարտին հարյուրից ավելի օտարերկրյա աշխատողներ բողոքի ցույց են կազմակերպել Դուբայ մոլի առջև՝ արտաժամյա աշխատավարձերը չվճարելու պատճառով՝ խաթարելով երթևեկությունը տարածքում։ Ոստիկանությունը մեկ ժամվա ընթացքում իրավիճակը վերցրել է հսկողության տակ։
2015 թվականի դեկտեմբերի 31-ին առևտրի կենտրոնը տարհանվել է «Address» հյուրանոցում բռնկված խոշոր հրդեհի պատճառով, որը գտնվում է կենտրոնի հարևանությամբ։
2016 թվականի դեկտեմբերին բրիտանացի հեռուստահաղորդավար Ռիչարդ Համոնդը իր տանկով մտել է Դուբայ մոլ՝ որպես Grand Tour-ի հնարք։
2017 թվականի ապրիլի 24-ին տեղի է ունեցել հոսանքազրկում, ինչի հետևանքով առևտրի կենտրոնն անջատվել է 90 րոպեով։ Մոտակա այլ տարածքներ չեն տուժել։
2019 թվականի նոյեմբերին հեղեղվել են առևտրի կենտրոնի մեծ տարածքները։


== Ծանոթագրություններ ==


== Արտաքին հղումներ ==
Dubai Mall thedubaimall.com
The Dubai Mall Guide. Dubai: - 2009.
The Dubai Mall․ Շոփագոլիկի երազանքը